Na osnovu čl. 14 i 15 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija ("Službeni list CG", broj 41/18), Ministarstvo finansija daje na javnu raspravu

**Nacrt Fiskalne strategije Crne Gore za period 2024-2027. godine**

**i**

**upućuje**

**JAVNI POZIV**

privredi, organima, organizacijama, udruženjima i pojedincima (zainteresovana javnost), da se uključe u javnu raspravu i daju svoj doprinos unaprjeđenju kvaliteta teksta Nacrta Fiskalne strategije Crne Gore za period 2024-2027. godine .

Članom 17 Zakona o budžetu i fiskalnoj odgovornosti Crne Gore propisano je: "Fiskalnu strategiju za period trajanja mandata Vlade donosi Skupština. Vlada priprema predlog fiskalne strategije i dostavlja na mišljenje Centralnoj banci, koja je dužna da mišljenje dostavi u roku od 30 dana od dana dostavljanja. Vlada uz predlog fiskalne strategije Skupštini dostavlja i mišljenje iz stava 2".

44. Vlada Crne Gore je svoj mandat započela 30. oktobra 2023. godine sa jasnim opredjeljenjem da će na prvom mjestu biti oporavak i prosperitet društva i da će posvećeno raditi na ekonomskim reformama, poboljšanju životnog standarda svakog pojedinca, vladavini prava i što skorijem pristupanju Crne Gore Evropskoj uniji. Ključni prioriteti 44. Vlade sublimirani su u tri glavna stuba:

1. Crna Gora je država vladavine prava i kredibilna članica EU i NATO,

2. Stabilan finansijski i ekonomski sistem za bogatu državu, građane i građanke,

3. Zdravi i obrazovani pojedinci kao temelj prosperitetnog i solidarnog društva.

Strateški okvir rada u pripremi Fiskalne strategije predstavljaju: Ekspoze predsjednika Vlade Crne Gore, Srednjoročni program rada Vlade za period 2024 – 2027. godine, Program pristupanja Crne Gore Evropskoj uniji 2024 – 2027, Reformska agenda – Plan rasta za Zapadni Balkan 2024 – 2027. godine, Program ekonomskih reformi Crne Gore za period 2024-2026. godine, Program reforme upravljanja javnim finansijama 2022 – 2026. godine, kao i sektorske strategije i programi kojima se bliže definišu strateški pravci djelovanja u pojedinim oblastima politika.

Cilj fiskalne politike u periodu trajanja mandata 44. Vlade Crne Gore je: predvidiva i podsticajna fiskalna politika koja će doprinijeti povećanju atraktivnosti Crne Gore kao investicione destinacije i povoljnijem poslovnom ambijentu u cilju stvaranja novih izvora ekonomskog rasta, otvaranju novih radnih mjesta i ubrzavanju konvergencije BDP per capita ka prosjeku EU. Imajući u vidu proklamovani cilj o punopravnom članstvu Crne Gore u EU tokom 2028. godine, odgovorno upravljanje javnim finansijama i ispunjavanje ekonomskih kriterijuma za članstvo, kao i usaglašavanje propisa iz domena fiskalne politike sa relevantnom regulativom EU, apsolutni je prioritet prilikom donošenja novih i izmjene postojećih politika.

Stabilne i održive javne finansije glavni su preduslov ukupne makroekonomske stabilnosti svake zemlje, te odgovorno upravljanje javnim finansijama posebno u uslovima ograničenosti vođenja monetarne politike predstavlja glavni instrument ukupne ekonomske politike.

U vezi sa navedenim, smanjenje deficita javnih finansija na kratak rok, zaduživanje isključivo za finansiranje kapitalnih projekata, odnosno ostvarenje suficita tekuće budžetske potrošnje, uz kontinuirani rast budžetskih prihoda i optimizaciju tekuće budžetske potrošnje preduslovi su makro-fiskalne stabilnosti.

Polazeći od ciljeva ekonomske politike Crne Gore, strateških opredjeljenja i kriterijuma fiskalne odgovornosti, Fiskalnom strategijom prezentuju se ciljevi fiskalne politike, mjere i aktivnosti za postizanje tih ciljeva i makroekonomske i fiskalne projekcije u periodu 2024 – 2027. godine.

Kako bi se omogućilo kontinuirano praćenje ciljeva i rezultata planiranih Fiskalnom strategijom, svake godine uz Predlog zakona o završnom računu budžeta, Vlada će dostaviti i sažeti izvještaj o realizaciji Fiskalne strategije za tu godinu.

Javna rasprava se sprovodi dostavljanjem primjedbi, predloga i sugestija u pisanom i elektronskom obliku, kao i organizovanjem okruglog stola.

Primjedbe, prijedlozi i sugestije na Nacrt Fiskalne strategije Crne Gore za period 2024-2027. godine, dostavljaju se Ministarstvu finansija u pisanoj formi na adresu Stanka Dragojevića br. 2, 81000 Podgorica ili u elektronskoj formi na e-mail:  ivana.radojicic@mif.gov.me i to na Obrascu 4: „Primjedbe, predlozi i sugestije“, koji je sastavni dio Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija.

Rok za dostavljanje primjedbi, prijedloga i sugestija je 20 dana od dana objavljivanja ovog poziva, tj. **najkasnije do 7. avgusta 2024. godine**.

Okrugli sto u okviru javne rasprave o predmetnoj Strategiji će se održati **26. jula 2024. godine sa početkom u 10:00 časova u prostorijama Stare zgrade Vlade** (multimedijalna sala).

U susret održavanju okruglog stola planirano je održavanje i pojedinačnih sastanaka sa zainteresovanim stranama koje iskažu interesovanje za njihovim održavanjem. Zato molimo sve zainteresovane strane koje imaju interesovanje za održavanjem sastanaka povodom Fiskalne strategije, da dostave obavještenje na e-mail adresu ivana.radojicic@mif.gov.me **do ponedjeljka 22.07. do 10:00 časova**, dok će o mjestu i vremenu održavanja sastanaka biti blagovremeno obaviješteni.

Program javne rasprave dat je na Obrascu 3 propisanom Uredbi o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija, možete preuzeti u nastavku.

Nacrt Fiskalne strategije Crne Gore za period 2024-2027. godine možete preuzeti u nastavku.

Javni poziv objavljuje se na internet stranici Ministarstva finansija <https://www.gov.me/mif> i portalu e-uprave.